ประวัติความเป็นมา
      ประวัติคูเมืองหนองบัวแดงนี้ ผู้เขียนรวบรวมไว้ตรงตามคำที่บรรพบุรุษเล่าสู่ฟัง (นายสาร  แก้วเมืองกลาง) อดีตผู้ใหญ่บ้านโนนงิ้ว ตำบลคูเมือง อำเภอหนองบัวแดง จังหวัดชัยภูมิ ท่านเล่าให้ฟังเมื่อธันวาคม พ.ศ.2501  ขณะนั้นผู้ใหญ่สารอายุ 81 ปี เป็นที่คาดหวังว่าประวัติคูเมืองโดยสังเขปนี้จะเป็นหลักฐานเกี่ยวกับประวัติศาสตร์สามารถนำไปประกอบทางโบราณคดีได้ตามสมควร 
      คูเมืองเป็นโบราณสถานอยู่ในพื้นที่บ้านโนนงิ้ว หมู่ที่ 3 ตำบลคูเมือง อำเภอหนองบัวแดง  ห่างจากโนนงิ้วประมาณระยะทาง 3 เส้น อยู่ทางทิศเหนือของหมู่บ้าน ถ้าผู้มีความประสงค์จะไปเที่ยวชมโบราณสถานแห่งนี้มีถนนจากหมู่บ้าน    มีสัญลักษณ์ให้เห็นเด่นชัดอยู่คือ ต้นไม้นานาชนิดจะเกิดขึ้นตามคูเมืองเป็นแนวยาวตามลักษณะของคูเมือง 
      คูเมืองเป็นคูดินที่สร้างขึ้นด้วยดิน บรรพบุรุษเล่าสู่กันฟังว่า แต่ก่อนคูเมืองสูง 3 เมตร (6 ศอก) หลังคูเมืองหรือสันคูเมืองความกว้าง 3 เมตร (6 ศอก) เช่นเดียวกัน มีประตูเข้าเมืองประตูเดียวอยู่ทางทิศใต้  จุดประสงค์ที่สร้างขึ้นเพื่อป้องกันศัตรู  คูเมืองสร้างขึ้นในปี พ.ศ. ใดไม่มีหลักฐานชัดเจน เพราะเพียงแต่บรรพบุรุษเล่าสืบต่อกันมาปากต่อปากเท่านั้น แต่ก็น่าเชื่อถือได้เพราะหลักฐานทุกอย่างมีปรากฏให้เห็นอยู่ในปัจจุบันนี้อย่างชัดเจน

